રાજકોટ, તા. ૧૨ :. પૂર્વ મ્યુ. કમિશ્નર વિજય નેહરાએ નાગરીકોને કોર્પોરેશન કચેરી સુધી ધક્કો ખાવો ન પડે તે માટે વોર્ડ કક્ષાએથી જ તમામ પ્રશ્નોનું નિરાકરણ થઈ જાય તેવા શુભ હેતુથી ૧૮ જેટલા વોર્ડ ઓફિસરોની નવી જગ્યા ઉભી કરી તેઓની નિમણૂક કરાઈ હતી. જે પૈકી ૧૩ વોર્ડ ઓફિસર હાલમાં કાયમી થઈ ગયા છે પરંતુ આમ છતા પૂર્વ કમિશ્નર વિજય નેહરાની જે કલ્પના હતી તે ફળીભૂત થઈ નથી અને વોર્ડ કક્ષાએથી નાગરીકોના પ્રશ્નો હલ થતા નથી તેની પાછળ વોર્ડ ઓફિસરો અને મુખ્ય કચેરી વચ્ચે સંકલનનો અભાવ હોવાની પ્રતિતિ વર્તમાન સ્ટેન્ડીંગ કમિટિ ચેરમેન ઉદયભાઈ કાનગડને વન ડે થ્રી વોર્ડ... સ્વચ્છ અભિયાન દરમિયાન થતા તેઓએ તમામ વોર્ડ ઓફિસરોની એક તાકીદની બેઠક બોલાવી છે જેમા તમામ વોર્ડ ઓફિસરોને તેઓની જવાબદારી અને ફરજનુ ભાન કરાવવામાં આવશે.